《武林晤钱松南》
清代·朱琰

《文选》烂，秀才半，前人之言岂河汉。后来文士卑六朝，輘嬴轹刘追陶姚。

那知高论起风雅，徒使落笔空枝条。华实自相因，根植可抒藻。

巍巍《文选》台，屹立不易倒。东坡解事薄小儿，恐亦耳食未深讨。

读书种子得义门，河源本会寻昆仑。剬经缉史有余力，乃复来闯曹刘藩。

目中一字不轻放，欲使临文绝影响。从兹论辨始见真，譬若片言折堂上。

吟才今日传湘灵，夜照太乙然藜青。十年好古有元本，肯夸明月遗秋萤。

作者简介：朱琰，字桐川，号笠亭，海盐人。乾隆丙戌进士，官阜平知县。有《笠亭诗集》。